Kleuter vir meer as 'n uur in warm motor gelos | Netwerk24
Deur Warda Meyer 25 Februarie 2020 06:01
Die Slave Route-wedloop wat Sondag in Kaapstad gehou is. Foto: Slaveroutechallenge-Twitter
Wayne Dyason, woordvoerder van die metro se wetstoepassingsafdeling, sê die beampte was op patrollie tydens die Slave Route Challenge-wedloop in Darlingstraat in die middestad toe omstanders hom inlig dat 'n kind sonder enige toesig in 'n toegesluite motor agtergelaat is.
"Die beampte was besorg oor die hitte en kon deur 'n agterruit, wat 'n bietjie oop was, toegang tot die voertuig verkry. Hy het vir die kind sap gekoop en by die voertuig gewag totdat iemand daarheen terugkeer," het Dyason gesê.
Hy sê 'n vrou het ná sowat 'n uur opgedaag en haarself as die versorger van die kind geïdentifiseer. "Die beampte het die kind en die versorger na die polisie gebring en 'n saak van ingevaarstelling van 'n kind geopen. "
Dyason het gesê volgens inligting het die vrou nie aan die wedloop deelgeneem nie.
Sers. Noloyiso Rwexana, polisiewoordvoerder, sê die polisie se eenheid teen gesinsgeweld, kindermishandeling en seksuele misdrywe het 'n saak van kinderverwaarlosing en/of -ingevaarstelling aanhangig gemaak.
"Die omstandighede rondom hierdie voorval word ondersoek, en tot dusver is nog niemand in hegtenis geneem nie," sê Rwexana.